b'\n_START_ARTICLE_\nBoceprevir\n_START_SECTION_\nMehanizem delovanja\n_START_PARAGRAPH_\nBoceprevir je zaviralec proteaze NS3 virusa hepatitisa C. Boceprevir se z \xce\xb1-ketoamidno funkcionalno skupino kovalentno, vendar reverzibilno ve\xc5\xbee na serin (Ser139) v aktivno mesto proteaze NS3 in tako zavre razmno\xc5\xbeevanje virusov v gostiteljskih celicah, oku\xc5\xbeenih s HCV.\n_START_SECTION_\nIndikacije\n_START_PARAGRAPH_\nBoceprevir se uporablja za zdravljenje odraslih s kroni\xc4\x8dnim hepatitisom C genotipa 1 v kombinaciji z dvema drugima zdraviloma, peginterferonom alfa in ribavirinom. Zdravilo se uporablja pri bolnikih s kompenzirano boleznijo jeter (jetra so po\xc5\xa1kodovana, vendar \xc5\xa1e vedno lahko normalno delujejo), ki \xc5\xa1e niso bili zdravljeni ali pri katerih predhodno zdravljenje ni bilo uspe\xc5\xa1no.\n_START_SECTION_\nOdmerjanje\n_START_PARAGRAPH_\nBoceprevir je treba uporabiti v kombinaciji s peginterferonom alfa in ribavirinom. Priporo\xc4\x8deni odmerek boceprevirja je 800 mg peroralno trikrat na dan s hrano (obrok ali lahek prigrizek). Trajanje zdravljenja je odvisno od virolo\xc5\xa1kega odziva. \xc4\x8ce po 8. tednu zdravljenja v bolnikovi krvi ni ve\xc4\x8d zaznavne virusne RNK, zdravljenje skupno traja 24 tednov, \xc4\x8de pa je po 8. tednu RNK \xc5\xa1e vedno zaznavna, pa 48 tednov. Pri 24-tedenskem zdravljenju se prve 4 tedne dajeta peginterferon alfa in ribavirin, nato do zaklju\xc4\x8dka ob koncu 28. tedna vsa tri zdravila (peginterferon alfa + ribavirin + boceprevir). Pri 48-tedenskem zdravljenju se prve 4 tedne prav tako uporabljata le peginterferon alfa in ribavirin, nato do konca 36. tedna vsa tri zdravila, od 36. tedna do zaklju\xc4\x8dka ob koncu 48. tedna pa ponovno le peginterferon alfa in ribavirin.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nO resnih ne\xc5\xbeelenih u\xc4\x8dinkih (vklju\xc4\x8dno s slabokrvnostjo in nevtropenijo) so poro\xc4\x8dali pri 11\xc2\xa0% bolnikov, ki so prejemali kombinirano zdravljenje, v primerjavi z 8\xc2\xa0% pri bolnikih, ki so prejemali le peginterferon alfa in ribavirin. Najpogosteje, in sicer pri ve\xc4\x8d kot 35\xc2\xa0% bolnikov, so poro\xc4\x8dali o utrujenosti, slabokrvnosti, slabosti, glavobolu in izgubi okusa. Zaradi ne\xc5\xbeelenih u\xc4\x8dinkov so zdravljenje prekinili pri 13\xc2\xa0% bolnikov, ki so prejemali kombinirano zdravljenje (v skupini, ki je prejemala samo peginterferon alfa in ribavirin, pa v 12\xc2\xa0% primerov). Najpogosteje so zdravljenje prekinili zaradi slabokrvnosti in utrujenosti.'